Forslag til RÅDETS FORORDNING om ændring af forordning (EØF) nr. 1907/90 om handelsnormer for æg

(forelagt af Kommissionen)

BEGRUNDELSE

Kommissionen har i sin meddelelse til Rådet om beskyttelse af æglæggende høner forpligtet sig til at fremsætte forslag om, at det skal være pligtigt at give oplysning om produktionssystemet ved mærkningen af æg.

I forbindelse med vedtagelsen af direktiv 1999/74/EF anmodede Rådet desuden Kommissionen om inden den 1. januar 2002 at fremsætte et forslag om tilpasning af de handelsnormer for æg, som er fastsat i Rådets forordning (EØF) nr. 1907/90, så de stemmer overens med de nye bestemmelser i dette direktiv, bl.a. med henblik på muligheden for at indføre en obligatorisk mærkning.

Med nærværende forslag følges der op på denne anmodning.

Ifølge det første ændringsforslag til forordning (EØF) nr. 1907/90 skal produktionssystemet angives på æggene og pakningen, så forbrugerne frit kan vælge mellem de forskellige kategorier æg efter produktionsmetode. Denne forpligtelse gælder alle æg, der markedsføres i Den Europæiske Union, herunder æg fra tredjelande, for hvilke der dog også findes alternative muligheder.

Ifølge det andet ændringsforslag skal der ske en forenkling af normerne gennem sammenlægning af klasse B (æg af 2. kvalitet eller konserverede æg) og C (frasorterede æg og æg bestemt til levnedsmiddelindustrien) i en ny klasse B bestående af æg til industrien. Handlen med de nuværende klasse B-æg udgør en ubetydelig del af handlen inden for Den Europæiske Union, og et stort flertal i ægsektoren ønsker udelukkende at levere førsteklasses æg til forbrugerne.

Dette forslag har ingen finansiel betydning for Fællesskabets budget.

Forslag til

RÅDETS FORORDNING

om ændring af forordning (EØF) nr. 1907/90 om handelsnormer for æg

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2771/75 af 29. oktober 1975 om den fælles markedsordning for æg [1], særlig artikel 2, stk. 2,

[1] EFT L 282 af 1.11.1975, s. 49. Forordningen er senest ændret ved forordning (EØF) nr. 1516/96 (EFT L 189 af 30.7.1996, s. 99).

under henvisning til forslag fra Kommissionen [2], og

[2] EFT C

ud fra følgende betragtninger:

(1) I forordning (EØF) nr. 1907/90 [3] fastsættes handelsnormerne for æg.

[3] EFT L 173 af 6.7.1990, s. 5. Forordningen er senest ændret ved forordning (EØF) nr. 818/96 (EFT L 111 af 4.5.1996, s. 1).

(2) Produktionssystemet er blevet en afgørende faktor for forbrugernes køb af æg. Kommissionen har forpligtet sig til at fremsætte forslag om en ændring af handelsnormerne og at indføre en pligt til at give oplysning om produktionssystemet på æggene og pakningen, så forbrugerne ikke risikerer at blive vildledt. Med henblik herpå er kravet om klare og utvetydige oplysninger det eneste middel til at sikre, at forbrugerne kan vælge mellem de forskellige kategorier æg under hensyntagen til produktionssystemet. Med pligten til at angive de relevante oplysninger efterkommes et ønske hos forbrugerne og deres organisationer.

(3) Forpligtelsen skal gælde alle æg, der markedsføres i Det Europæiske Fællesskab, og som købes af forbrugerne uden for produktionsstedet, uanset om de er produceret i Det Europæiske Fællesskab, eller om de kommer fra tredjelande. I forbindelse med æg produceret i tredjelande kan oplysningen om produktionssystemet udskiftes med oplysningen "ukendt produktionssystem" eller en oplysning om oprindelsen i de tilfælde, hvor der ikke er tilstrækkelig sikkerhed for, at procedurerne i det pågældende tredjeland er i overensstemmelse med de tekniske bestemmelser og de normer, der gælder i Fællesskabet; på denne måde sikres det, at disse æg kan adskilles fra æg, der mærkes efter produktionssystem, og at det bliver umuligt på et senere tidspunkt at mærke disse æg med vildledende oplysninger.

(4) Æg af 2. kvalitet eller konserverede æg klassificeret i klasse B udgør en mindre betydningsfuld markedsandel i Det Europæiske Fællesskab. Flertallet inden for ægsektoren ønsker at levere klasse A-æg af 1. kvalitet til forbrugerne. Klasseinddelingen af æg bør derfor forenkles ved at lægge de nuværende klasser B og C (æg beregnet til industrien) sammen til en ny klasse B og bestemme, at disse æg kun må sælges til forarbejdningsformål -

UDSTEDT FØLGENDE FORORDNING:

Artikel 1

I forordning (EØF) nr. 1907/90 foretages følgende ændringer:

1) I artikel 6, stk. 1, udgår tredje led, og andet led affattes således:

«- klasse B eller "2. kvalitet eller frasorterede, bestemt til levnedsmiddelvirksomheder, som er godkendt i henhold til direktiv 89/437/EØF, og til ikke-levnedsmiddelindustrien".»

2) Artikel 7 affattes således:

«Artikel 7

1. a) Klasse A-æg forsynes med et mærke, der angiver produktionssystemet, eller en kode med producentnummer, som samtidig gør det muligt at bestemme produktionssystemet.

b) Kommissionen foretager en vurdering af de mærkningsmetoder, der anvendes i de eksporterende tredjelande. I de tilfælde, hvor de anvendte procedurer ifølge Kommissionen i tilstrækkelig høj grad stemmer overens med de tekniske bestemmelser og de normer, der gælder i Fællesskabet, kan der i forbindelse med de æg, der importeres fra de pågældende lande, anvendes de i litra a) nævnte mærker og koder. I modsat fald forsynes de importerede æg med et af følgende mærker: "Ukendt produktionssystem", "Oprindelse: ikke EF" eller oprindelseslandet.

c) Kommissionen forhandler eventuelt med disse lande om, hvilke foranstaltninger der skal træffes, for at de kan garantere, at de overholder mærkningsregler svarende til Fællesskabets procedurer.

d) Anvendelsen af disse oplysninger sker på betingelser, der skal fastsættes i henhold til den i artikel 17 i forordning (EØF) nr. 2771/75 fastsatte procedure.

2. Klasse A-æg kan forsynes med et eller flere mærker, der angiver:

a) dato for mindste holdbarhed

b) en eller flere andre datoer, der skal give forbrugeren yderligere oplysninger

c) kvalitetsklasse

d) vægtklasse

e) pakkeriets nummer

f) pakkeriets navn eller firmabetegnelse

g) firmamærke eller varemærke

h) æggenes oprindelse

i) en kode til identificering af producentvirksomheden.

De i litra f) og g) nævnte oplysninger angives på de betingelser, der er fastsat i anden del af sætningen i artikel 10, stk. 1, litra a).

De i litra b) og h) nævnte oplysninger angives på de betingelser, der er fastsat i artikel 10, stk. 3.»

3) Artikel 8 affattes således:

«Artikel 8

1. Klasse B-æg, bortset fra knækæg, skal forsynes med et mærke, der viser deres kvalitetsklasse. De kan også forsynes med en eller flere af de oplysninger, der er anført i artikel 7.

2. Klasse A-æg, som ikke længere opfylder de krav, der er fastsat for denne klasse, klassificeres som B-æg. De skal i så fald forsynes med et mærke ifølge stk. 1. Mærker, der anvendes med henvisning til enten artikel 7 eller stk. 1 i nærværende artikel, kan bevares, bortset fra mærker, der vedrører vægtklassen, som i givet fald skal ændres.

3. Uanset bestemmelserne i stk. 2 kan klasse A-æg, der ikke længere opfylder de krav, der er fastsat for denne klasse, dog leveres direkte til levnedsmiddelvirksomheder, der er godkendt i henhold til direktiv 89/437/EØF, og til ikke-levnedsmiddelindustrien uden de i stk. 2 nævnte mærker, såfremt det af pakningernes etikettering tydeligt fremgår, at de er bestemt hertil.»

4) I artikel 10, stk. 1, foretages følgende ændringer:

-punkt e) og f) affattes således:

«e) dato for mindste holdbarhed efterfulgt af anbefalinger vedrørende opbevaringen for klasse A-æg og pakkedato for klasse B-æg

f) ukodede oplysninger om køling og konserveringsmetode for klasse B-æg.»

-følgende indsættes som punkt g):

«g) produktionssystem for klasse A-æg. Denne oplysning skal angives på betingelser, der skal fastsættes i henhold til den i artikel 17 i forordning (EØF) nr. 2771/75 fastsatte fremgangsmåde.»

5) Artikel 10, stk. 3, affattes således:

«3. Angivelse af yderligere datoer og oplysninger om æggenes oprindelse skal ske på grundlag af betingelser, der skal fastsættes efter den i artikel 17 i forordning (EØF) nr. 2771/75 fastsatte fremgangsmåde. Disse betingelser drejer sig navnlig om kriterierne for æggenes oprindelse. Hvis angivelse af oplysninger om æggenes oprindelse viser sig at være til skade for EF-markedets funktion, eller hvis der opstår alvorlige vanskeligheder med hensyn til kontrol af angivelsen af sådanne oplysninger og virkningen heraf, kan Kommissionen efter samme fremgangsmåde imidlertid suspendere angivelsen af de nævnte oplysninger. I de tilfælde hvor store pakninger indeholder små pakninger eller æg, der er mærket med oplysninger om æggenes oprindelse, skal de store pakninger også være forsynet med disse oplysninger.»

6) I artikel 15, litra b), indsættes som underlitra gg):

«gg) produktionssystem for klasse A-æg, jf. artikel 10, stk. 1, litra g), eller en af følgende oplysninger: "Ukendt produktionssystem", "Oprindelse: ikke EF" eller oprindelseslandet.»

Artikel 2

Kommissionen vedtager i henhold til den i artikel 17 i forordning (EØF) nr. 2771/75 fastsatte procedure:

-de foranstaltninger, som er nødvendige for at lette overgangen til bestemmelserne i nærværende forordning

-de foranstaltninger, som er nødvendige for at løse de særlige praktiske problemer. Disse foranstaltninger kan, hvis det er berettiget, afvige fra visse af bestemmelserne i nærværende forordning.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand